CELEX: 62008TN0166
Language: hu
Date: 2008-05-06 00:00:00
Title: T-166/08. sz. ügy: 2008. május 6-án benyújtott kereset – Ivanov kontra Bizottság

19.7.2008   
            
            
               HU
            
            
               Az Európai Unió Hivatalos Lapja
            
            
               C 183/23
            
         2008. május 6-án benyújtott kereset – Ivanov kontra Bizottság
   (T-166/08. sz. ügy)
   (2008/C 183/46)
   Az eljárás nyelve: francia
   Felek
   
      Felperes: Vladimir Ivanov (Boulogne Billancourt, Franciaország) (képviselő: F. Rollinger ügyvéd)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság állapítsa meg a Bizottság felelősségét az átláthatóság, a gondos ügyintézés, a hátrányos megkülönböztetés tilalma, valamint az egyenlő bánásmód elveinek megsértéséért, amelyre a „Csatlakozás előkészítésével foglalkozó tanácsadó és politikai elemző” állásra – a munkavégzés helye: Szófia – vonatkozó álláshirdetés közzétételét követően, 2003 májusában lefolytatott felvételi eljárás keretében került sor;
            
         
               —
            
            
               az Elsőfokú Bíróság az Európai Közösséget létrehozó szerződés 288. cikkének második bekezdése alapján kötelezze a Bizottságot a felperest ért kár megtérítésére;
            
         
               —
            
            
               az Elsőfokú Bíróság a fentiekből következően kötelezze az ellenérdekű felet, hogy a felperest ért vagyoni kárért fizessen meg a felperes részére 180 000 euró kártérítést,
            
         
               —
            
            
               a felperest ért nem vagyoni kárért továbbá 10 000 euró kártérítést;
            
         
               —
            
            
               az Elsőfokú Bíróság kötelezze az Európai Közösségek Bizottságát a díjak és költségek viselésére.
            
         Jogalapok és fontosabb érvek
   A felperes 2003-ban nyújtotta be pályázatát a „Csatlakozás előkészítéséért felelős tanácsadó” szófiai helyi alkalmazotti állásra. A pályázatot a felperes francia-bolgár kettős állampolgársága miatt már a kiválasztási eljárás előzetes szakaszában elutasították, mivel csak azok a pályázók voltak alkalmasak az állás betöltésére, akik valamely tagállam állampolgárságával rendelkeznek.
   A felperes a felvételi eljárás során és a pályázatának elutasítását követően eredménytelenül kérte, hogy a Bizottság szolgáljon bővebb tájékoztatással az eljárásról és a pályázata elutasításának indokairól. A felperes ezt követően az európai ombudsmanhoz fordult, aki megállapította, hogy a Bizottság hivatali visszásságot követett el, valamint megsértette a hátrányos megkülönböztetés tilalmát és az egyenlő bánásmód elvét.
   A felperes a jelen keresettel azt kéri, hogy az Elsőfokú Bíróság állapítsa meg a Bizottság szerződésen kívüli felelősségét az átláthatóság, a gondos ügyintézés, a hátrányos megkülönböztetés tilalma, valamint az egyenlő bánásmód elveinek megsértéséért, amelyre a szóban forgó felvételi eljárás keretében került sor.